Шта видите?
Већина вас види берберницу,
али ја видим прилику,
прилику за здравље,
прилику за здравствену једнакост.
За црне мушкарце, берберница није само место
у ком ће се ошишати или уредити браду.
Не, много је више од тога.
Историјски, берберница је била уточиште за црне мушкарце.
То је место на које идемо због пријатељства,
солидарности и утехе.
То је место на које идемо да побегнемо од стреса
због изнурујућег посла
и понекад породичног живота.
То је место где не морамо да бринемо
о томе како нас види спољашњи свет.
То је место на ком се не осећамо угрожено
или претеће.
То је место оданости и поверења.
Из тог разлога,
то је једно од пар места у ком неустрашиво можемо бити оно што јесмо
и можемо једноставно... причати.
Разговор, размена информација, прича -
то је суштина бербернице за црнце.
Сећам се да сам одлазио у берберницу са својим татом као клинац.
Одлазили смо у берберницу г. Мајка сваке друге суботе.
Тачна као сат, тамо би била иста група мушкараца
сваки пут када одемо,
било чекајући на свог омиљеног брицу
или једноставно упијајући атмосферу.
Сећам се веселих поздрава који би нам пожелели топлу добродошлицу
сваки пут када одемо.
„Хеј, Рев“, рекли би мом оцу.
Био је локални свештеник и третирали су га као славну личност.
„Хеј, младићу, како си?“,
рекли би ми,
чинећи да се осећам исто тако посебно.
Сећам се да је опсег разговора био огроман.
Мушкарци су разговарали о политици, спорту, музици,
светским вестима, националним вестима,
вестима из краја.
Било је и разговора о женама
и како је то када сте црни мушкарац у Америци.
Међутим, много пута су разговарали и о здрављу.
Разговори о здрављу су били опширни и дубоки.
Мушкарци су често препричавали препоруке лекара
да смање со у исхрани,
да једу мање пржене хране,
да престану да пуше
или да смање стрес.
Разговарали су о различитим начинима на које се стрес може смањити,
као што је поједностављивање нечијег љубавног живота -
(Смех)
сви начини лечења високог крвног притиска.
У берберници се много прича о високом крвном притиску.
То је због тога што га има скоро 40 процената црних мушкараца.
То значи да скоро сваки црни мушкарац
или има високи крвни притисак
или зна неког црног мушкарца који га има.
Понекад би ови разговори у берберници
били везани за то шта се дешава када се високи крвни притисак
не третира адекватно.
„Хеј, да ли си чуо за Џимија? Имао је мождани удар.“
„Да ли си чуо за Едија? Умро је прошле недеље.
Јак срчани удар.
Имао је 50 година.“
Више црних мушкараца умре од високог крвног притиска
него од било чега другог,
иако су деценије медицинске мудрости и науке
показале да се смрт од високог крвног притиска може спречити
уз правовремену дијагнозу и одговарајуће лечење.
Па, зашто је високи крвни притисак толико смртоносан за црне мушкарце?
Зато што се пречесто високи крвни притисак или не лечи
или се недовољно лечи код црних мушкараца,
делимично због нашег слабог укључивања у основну здравствену негу.
Мање је вероватно да ће црни мушкарци, посебно они са високим крвним притиском,
имати свог лекара опште праксе
у односу на друге групе.
Зашто?
Нека од наших најранијих истраживања здравља црних мушкараца
открила су да се за многе докторска ординација везује за страх,
неповерење,
непоштовање
и беспотребне непријатности.
Докторска ординација је место где одлазите само када се не осећате добро,
а када одете, можда ћете чекати сатима
само да би вас прегледали у журби
и да би вас проценио стоички лик у белом мантилу
који има само 10 минута за вас
и који не цени разговор.
Стога није чудо што неки мушкарци не желе да се малтретирају
и прескачу одласке код доктора,
посебно ако се добро осећају.
Међутим, у овоме је проблем.
Можете се осећати добро
док високи крвни притисак разара већину ваших виталних органа.
Ово је Дени Мо,
власник „Бербернице за суперзвезде Денија Моа“ у Харлему.
Имао сам срећу да ми је Дени брица последњих осам година.
Једном ми је рекао:
„Хеј, доцо, знаш,
велики број црних мушкараца верује својим брицама
више него својим докторима.“
Ово ми је било запрепашћујуће,
испрвa,
али не толико када размислите о томе.
Црни мушарци су проводили времена са својим тренутним брицама
у просеку онолико колико и ја са Денијем,
око осам година,
а црни мушкарци одлазе код свог брице отприлике сваке две недеље.
Не само да имате поверења у свог брицу када се ради о вашем изгледу и стилу,
већ му верујете и када су тајне у питању, а понекада и ваш живот.
Дени је, као и многе брице, много више од пуког уметника,
бизнисмена и особе од поверења.
Он је вођа и острашћени заговорник добробити своје заједнице.
Први пут када сам ушао у радњу Денија Моа,
он није само шишао људе.
Руководио је и акцијом регистрације гласача
да би омогућио својим клијентима и заједници да се огласе.
Уз овакав активизам
и улагање у заједницу које је типично за црначку берберницу,
наравно да је берберница савршено место
за причу о високом крвном притиску
и другим питањима везаним за здравље у заједници.
Као прво, берберница не представља медицинско окружење,
те стога не постоји негативно психолошко оптерећење
које иде уз то.
Када сте у берберници,
на својој сте територији и међу пријатељима
који са вама деле вашу прошлост,
борбу и здравствене ризике.
Као друго, пошто је берберница место за успостављање веза,
лојалности и поверења,
то је место где сте отворенији за разговор о здрављу
и посебно о високом крвном притиску.
На крају крајева,
разговори о високом крвном притиску
имају све елементе сјајног необавезног разговора -
стрес и високи крвни притисак,
храна и високи крвни притисак,
везе и високи крвни притисак
и да, како је бити црни мушкарац у Америци
и високи крвни притисак.
Међутим, можете постићи више од пуког разговора
о високом крвном притиску у берберници.
Можете предузети конкретну акцију.
Овде имамо прилику да уђемо у партнерство са људима попут Денија Моа из целог света
и да оснажимо сваку заједницу да се бави здравственом неједнакошћу
која само њу погађа.
Када се провера високог крвног притиска проширила са клиника и болница
на заједнице '60-их и '70-их година,
црначки доктори као што су др Ели Саундерс у Балтимору
и др Кит Фердинанд у Њу Орлеансу
били су на челу увођења промоције здравља на местима окупљања заједница
у урбаним црначким крајевима.
Ови пионири су утабали пут за моје професионално путовање
са берберницама и здрављем,
које је започело у Чикагу у медицинској школи.
Први истраживачки пројекат на ком сам радио као студент медицине
било је помагање при стварању здравствених интервенција
које би се допале црним мушкацима.
Спровели смо десетак фокус група
са различитим профилима црних мушкараца
и схватили да за њих
бити здрав умногоме значи и да вас виде као као здравог
и да се осећате здраво,
а да осећај да сте добро иде руку под руку са добрим изгледом.
Овај рад је водио ка развоју „Пројекта братства“,
клинике у заједници коју је основао др Ерик Витакер
који је обезбедио здравствену негу прилагођену црним мушкарцима.
Део ове прилагођене неге
укључивао је постојање брице у установама
да би се мушкарци који су дошли по потребну здравствену негу наградили
бесплатним шишањем,
да би ти мушкарци знали да је и нама важно како изгледају
једнако као и то како се осећају
и да је оно што је њима важно, важно и нама.
Међутим, док постоји само један „Пројекат братства“,
постоји на хиљаде црначких берберница
у којима се може укрштање здравља и шишања може неговати.
Следећи корак у мом путовању био је Далас у Тексасу,
у ком сам схватио да брице нису само вољне,
већ су и потпуно способне да заврну рукаве и учествују
у пружању потребних здравствених услуга да би побољшали здравље својих муштерија
и своје заједнице.
Удружили смо се са сјајним кадром црних брица
и научили их како да мере крвни притисак
и како да саветују своје муштерије
и упућују их на докторе
да би успели да контролишу висок крвни притисак.
Не само да су брице биле вољне да то учине,
већ су проклето добро то радиле.
Током периода од три године,
брице су измериле на хиљаде крвних притисака,
што је имало за резултат
да је стотине црних мушкараца упућено код доктора
ради медицинске неге због њиховог високог крвног притиска.
Ова партнерства између доктора и брица
резултирала су порастом од 20 посто у броју мушкараца
који су могли да достигну циљане нивое крвног притиска
и пад од три јединице, у просеку,
крвног притиска код сваког учесника.
Ако бисмо извели вредност тог пада од три јединице
на све црне мушкарце са високим крвним притиском у Америци,
спречили бисмо 800 срчаних напада, 500 можданих удара и 900 смртних случајева
због високог крвног притиска
у току само једне године.
Наше искуство са берберницама се није разликовало у Њујорку,
где ме је путовање тренутно довело.
Са невероватним тимом разноликих истраживачких асистената,
здравствених радника из заједнице и добровољаца,
успели смо да се удружимо са преко 200 берберница
и другим местима од поверења у заједници
да бисмо допрли до броја од преко 7 000 старијих црних мушкараца.
Понудили смо прегледе и савете у вези са високим крвним притиском
сваком од њих.
Захваљујући Денију Моу
и огромном броју других брица и вођа заједница
који су делили исту визију о могућности и оснаживању
да би променили ствари у својим заједницама,
успели смо не само да смањимо крвни притисак
код наших учесника,
већ и да утичемо на друге индикаторе здравља.
Па, шта ви видите?
Шта је ваша берберница?
Које је то место за вас
у коме људи које погађа исти, јединствени проблем,
могу да нађу јединствено решење?
Када пронађете то место, препознајте могућност.
Хвала вам.
(Аплауз)